Bemarking – Hoërskool Jim Fouché
Grond en Geboue
Die doel van bemarking by die Hoërskool Jim Fouché is om 'n positiewe en sigbare beeld van die skool uit te bou. Met hierdie doelwit as motivering word daar op verskeie terreine bemark. Dit het ingesluit advertensies in die plaaslike koerante, laerskole se nuusbriewe en koerante, JF se webtuiste, naamlik www.jf.co.za en JF se skoolkommunikeerder . Die koshuis is weereens in die platteland bemark en JF se eie amptelike "Facebook" bladsy "JF amptelik, toeka tot nou" is baie gewild omdat dit die gemeenskap op 'n baie gereelde basis van die nuutste gebeure in die skool op hoogte hou. Die gebruik van e-pos om die weekbriewe by ons ouers uit te kry, het hierdie jaar ook momentum opgetel. Baie dankie ook aan die gedrukte media in Bloemfontein wat by verskeie geleenthede aan JF blootstelling gegee het deur die plasing van foto's en prestasies.
Daar is egter by meer as een geleentheid vir mekaar gesê dat gelukkige en positiewe leerders, ouers en personeel ons belangrikste instrument van bemarking is. Dus, baie dankie aan elkeen wat op hierdie wyse ons pragtige skool hierdie jaar bemark het. 'n Strategiese beplanningsessie word in November 2017 beplan en die interne bemarking van die skool onder ons eie leerders sal hoog op die agenda wees. Mev. Liana Schoeman van ons dupliseerkamer se aanstelling om JF meer op die sosiale media sigbaar te maak, is reeds besig om vrugte af te werp. Ouers word dringend aangemoedig om die "D6 School communicator" toepassing op hul slimfone af te laai. Dit het definitief een van die beste maniere geword om dringende boodskappe en soms onvoorsiene omstandighede aan die ouers en leerders te kommunikeer.
Gedurende Maartmaand het ongeveer 600 graad 7-leerders van ses verskillende laerskole ons skool besoek. Daar het hul 'n smakie gekry van waaroor die hoërskool nou regtig gaan. Dit is opgevolg met 'n inligtingsaand vir alle voornemende graad 8-ouers op 8 Mei 2017. Tydens hierdie geleentheid het amper 300 mense die inligtingsessie bygewoon, waarna al die gaste bederf is met 'n informele onthaal in JF se pragtige Multisentrum en 'n sportuitstalling in ons moderne en goed toegeruste oefensentrum. Na ses jaar se harde werk, baie inisiatief en vele prestasies van JF op verskeie terreine is daar reeds 260 leerders vir graad 8 in 2018 ingeskryf.
Ander geleenthede waar JF ook die oog gevang het, was by die Interhoërgala, waar ons die sesde agtereenvolgende jaar die Geesbeker gewen het. Ongeveer 500 leerders het daardie byeenkoms bygewoon. Net so was die skool se verjaarsdag en die gepaardgaande "Classic Clashes" teen Sentraal iets om te aanskou. 'n Webwerf om dop te hou as JF-nuus ter sprake is, is "www.Schools that Rock.co.za "